પહેલો ઝટકો એ હતો. લોકસભામાં ભાજપે વધુ બેઠકો પર ચૂંટણી લડી હતી. 48માંથી 24 પર. શિવસેનાને 20 બેઠકો અપાઇ હતી, જ્યારે ચાર બેઠકો આરપીઆઈ સહિતના નાના સાથી પક્ષોને આપવામાં આવી હતી. બંને પક્ષોએ સારો દેખાવ કર્યો, સેનાને 18 બેઠકો મળી, જ્યારે ભાજપ માત્ર એક જ બેઠક હારીને 23 પર જીતી ગયો હતો. તેના કારણે હવે વિધાનસભામાં ભાજપે વધારે બેઠકો માગી હતી. 144 બેઠકોની માગણી ભાજપે કરી હતી. ચર્ચા બાદ 130 બેઠકો સુધીની તેની તૈયારી હતી, પણ શિવસેનાએ છેલ્લે 119 બેઠકો આપવાનું કહ્યું. 18 બેઠકો ચાર નાના સાથી પક્ષો માટે છોડવાની તૈયારી બતાવી. આ રીતે સેના પોતે 151 બેઠક પર લડવા માગતું હતું. પ્રાદેશિક પક્ષ તરીકે અને બે દાયકાથી સિનિયર સાથી તરીકે વધારે બેઠકોનો દાવો સેનાએ કર્યો, પણ આત્મવિશ્વાસથી ભરપુર ભાજપે તક જોઈને ગઠબંધન તોડી નાખ્યું. ભાજપે 260 બેઠકો પર ઉમેદવારો ઊભા રાખ્યા. સેનાએ 282. પરિણામો આવ્યા પછી ચિત્ર બદલાઈ ગયું. 260માંથી ભાજપ 122 બેઠકો સાથે સૌથી મોટો પક્ષ બની ગયો હતો. સેના માત્ર 63 બેઠકો જીતી શક્યું હતું. મહારાષ્ટ્રમાં હવે મોટો ભાઈ ભાજપ હતો.